Keppni í milliriðlum á HM kvenna í handbolta heldur áfram í dag og í kvöld. Norska landsliðið, þar sem Þórir Hergeirsson er við stjórnvölinn, getur komist í 8-liða úrslit með sigri á Svíum.
Önnur umferð milliriðla 1 og 2 hefst í dag. Í milliriðli 1 geta Ólympíumeistarar Frakklands tryggt sér sæti í 8-liða úrslitum með sigri á Serbíu. Þá getur Rússland einnig komist í 8-liða úrslitin úr sama milliriðli en þar þurfa Rússar að vinna Svartfjallaland og treysta svo á franskan sigur gegn Serbum. Leikur Svartfjallalands og Rússlands er í beinni útsendingu á RÚV klukkan 14:30 og leikur Serbíu og Frakklands á RÚV.is klukkan fimm. Klukkan hálf átta verður leikur Svíþjóðar og Noregs sýndur á RÚV 2 og er um toppslag að ræða í milliriðli 2. Noregur er á toppi riðilsins með sex stig og getur því tryggt sér sæti í 8-liða úrslitum með sigri á Svíþjóð en Svíar og ríkjandi heimsmeistarar Hollands eru með fimm stig. Í gær komust Spánn og Danmörk áfram í 8-liða úrslitin en Þýskaland og Brasilía eru einnig komin áfram.
8-liða úrslit bikarkeppninnar í körfubolta hefjast í kvennaflokki í dag en klukkan fimm mætast tvö efstu lið úrvalsdeildarinnar, Njarðvík og Fjölnir, og er leikurinn í beinni útsendingu á RÚV 2. 8-liða úrslitin halda svo áfram á morgun en þá verður spilað í kvenna- og karlaflokki.
Keflavík komst á topp úrvalsdeildar karla í körfubolta í gærkvöld með sigri á Tindastóli, 93-84. Keflvíkingar eru nú með fjögurra stiga forskot á Þór Þorlákshöfn í 2. sætinu. Breiðablik komst upp í 8. sætið með sigri á Vestra í nýliðaslag, 100-89. Blikar eru nú með sex stig líkt og Stjarnan og ÍR en Vestri er í ellefta og næst neðsta sætinu með fjögur stig.
Tveir síðustu leikir úrvalsdeildar kvenna í handbolta á þessu ári verða spilaðir í dag. HK fær Fram í heimsókn og þá heimsækja Íslands- og bikarmeistarar KA/Þórs Hauka á Ásvelli. Valur er á toppi deildarinnar með 16 stig en Fram er með 15 og getur því komist á toppinn með sigri í dag. KA/Þór er í þriðja sætinu með 11 stig, tveimur stigum ofar en Haukar.
Keppni heldur áfram á HM kvenna í handbolta í dag og er mikið undir í milliriðlunum. Noregur mætir Svíþjóð í stórleik dagsins.